钦定古今图书集成/方舆汇编/职方典/第1031卷 > 福建星野考 闽书
## 钦定古今图书集成/方舆汇编/职方典/第1031卷 > 福建星野考 闽书

《禹贡》扬州之域。《周官》：保章氏，辩九州之分野。吴越属星纪，《前汉志》属牵牛婺女之分。《后汉志》《晋志》《隋志》皆属斗牛须女之分。《后汉郡国志》云：自斗十一度至婺女七度，一名须女，曰星纪之次。于辰在丑，谓之赤奋。若于律为黄钟，斗建在子，今吴越分野。《晋天文志》云：自南斗十二度至须女七度为星纪。吴越分野，属扬州。注云：“费直起斗十度。蔡邕起斗六度。” 又云：“陈卓、范蠡、鬼谷、张良、诸葛亮、谯周、京房、张衡并云：‘斗，牵牛、须女。吴、越、扬州内，会稽入牛一度’。” 《唐书·天文志》云：“僧一行以为天下山河之象，存乎两戒。《北戒》自三危至朝鲜，是谓《北纪》，所以限戎狄也。《南戒》自岷嶓至东瓯、闽中，是谓《南纪》，所以限蛮夷也。故《星传》” 谓北戒为胡门，南戒为越门。又云：“东南负海为星纪。” 负海者，以其云汉之阴也。又云：“南斗，牵牛星纪也。” 初，南斗九度，馀千四十二，秒十二太。中，南斗二十四度，终女四度，为星纪之分。古吴、越。

及东南，百越之国。南斗在云汉下流，当淮海间，为吴分。牵牛去南河寖远，自豫章迄会稽，逾岭徼，为越分。《宋史·天文志》：“天市垣二十二星，东西蕃各列十一星，其东垣南第六星曰吴越。” 《元史历志》：斗四度三十六分六十六秒外，吴、越分星纪之次。

《皇清天文分野》，以福建郡县并属斗牛之分。《明一统》。

《志》则以为“牛女” 之分。